Paschalis episcopus, servus servorum Dei, fratri Berardo Matiscensi episcopo ejusque successoribus canonice substituendis in perpetuum. Quum divini dispensatione judicii, ad hujus officii gradum licet indigni promoti sumus ut apostolorum principis vices in ecclesie regimine teneamus, elaborandum nobis est et attendendum omnino ut in constituendis ecclesiasticis negociis ejus monita et institutiones devotione fidelissima et fide devotissima innitemur. Cujus fides precipua et devotio spectata Domino extitit adeo ut in ejus singulariter fidei stabilitate immobili precioso Sanguine redemptam suam Dei filius statuere et confirmare voluerit ecclesiam dicens: «Tu es Petrus et super hanc petram edificabo ecclesiam meam.» Cui etiam tantam potestatis prerogativam concessit ut ejus arbitrio, in celo et in terra, et liganda ligarentur et solvenda solverentur, quam potestatis sue successionem ipse Beato Clementi et per eum omnibus concessit qui ejus sedi juste presidere et ecclesiam Dei canonica studuerint ordinatione disponere. Cujus nos fidei auctoritate muniti, tibi dilecte fili Berarde omnibusque tibi canonice successuris, sicut predecessori tuo predecessor noster firmavit, confirmamus omnia que ad Matisconensem ecclesiam in qua te canonice credimus ordinatum pertinere videntur, tam in ecclesiis, parrochiis, cimiteriis, presbiteris, cunctisque ecclesiasticis ordinibus, quam etiam prediis aliisque omnibus possessionibus mobilibus et immobilibus adquisita sunt aut juste adquiri poterunt; ut hec omnia tibi tuisque successoribus ita libere possidere liceat sicut antecessor vester in uno die ante obitum suum possedisse probatur. Illud etiam apostolica auctoritate statuimus ut nulli presbitero viventi aut morienti, seu ad aliam religionem aut ad quietam vitam transeunti, liceat res quas a die ordinationis sue in ecclesia in qua est ordinatus conquirere poterit, auferre aut minuere, sed intacta ea et illibata in ipsa in qua conquisita sunt permittat ecclesia remanere; illos etiam qui a nobis excommunicati aut ab officiis divinis pro suis fuerant excessibus remoti, ne aliquis in communionem recipere, aut in officiis presumat restituere, eadem auctoritate prohibemus. Statuimus quoque ut pro sepulture quidem loco aut spatio nullum penitus ab aliquo precium exigatur; pro redemptione vero peccatorum, morientes in ecclesia in qua fidei sacramenta perceperunt elemosinas dare secundum apostolica decreta statuimus omnino et confirmanus. Si quis autem ad alia vivens, sive moriens, se conferre voluerit de eo quod salute anime sue dare disposuerit secundum apostolica decreta, in ecclesie partem relinquat. Si qua sane ecclesiastica secularisve persona contra hanc nostre constitutionis paginam presumptuose venire temptaverit, hujus modi ut sacrilegii reum a liminibus sancte Dei ecclesie arcendum judicamus et confirmamus. Cunctis autem eidem ecclesie justa servantibus sit pax Domini nostri Jhesu Christi quatenus et hi fructum bone actionis percipiant et apud bonorum retributorem premia eterne pacis inveniant. Amen, amen. Scriptum per manum Petri notarii regionarii et servum sacri palatii. Ego Paschalis episcopus catholice ecclesie. Ego Albertus indignus cardinalis tituli Sancte Susanne ss. Ego Bernardus indignus cardinalis tituli Sancti Crisogoni ss. Ego Walterius indignus Albanensis episcopus ecclesie ss. Datum Lateranis per manum Leonis scriptoris, XVIII kalendas maii, indictione octava, anno Dominice incarnationis M C, pontificatus autem domni Paschalis II primo.